ΚΑΝΟΝΙΣΜΌΣ (ΕΕ) αριθ. 521/2013 ΤΟΥ ΣΥΜΒΟΥΛΊΟΥ της 6ης Ιουνίου 2013 σχετικά με την τροποποίηση του κανονισμού (ΕΚ) αριθ. 1183/2005 για την επιβολή συγκεκριμένων περιοριστικών μέτρων κατά των προσώπων που παραβιάζουν το εμπάργκο όπλων έναντι της Λαϊκής Δημοκρατίας του Κονγκό TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 215, Έχοντας υπόψη την απόφαση 2010/788/ΚΕΠΠΑ του Συμβουλίου, της 20ής Δεκεμβρίου 2010, για την επιβολή περιοριστικών μέτρων κατά της Λαϊκής Δημοκρατίας του Κονγκό και για την κατάργηση της κοινής θέσης 2008/369/ΚΕΠΠΑ (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 1183/2005 του Συμβουλίου της 18ης Ιουλίου 2005 (2) εφαρμόζει τα μέτρα που προβλέπονται στην απόφαση 2010/788/ΚΕΠΠΑ. Το παράρτημα I του κανονισμού (ΕΚ) αριθ. 1183/2005 περιλαμβάνει κατάλογο των φυσικών και νομικών προσώπων, οντοτήτων και φορέων που αφορά η δυνάμει του εν λόγω κανονισμού δέσμευση κεφαλαίων και οικονομικών πόρων. (2) Η απόφαση 2078 (2012) του Συμβουλίου Ασφαλείας των Ηνωμένων Εθνών (ΑΣΑΗΕ), της 28ης Νοεμβρίου 2012, τροποποίησε τα κριτήρια υπαγωγής προσώπων και οντοτήτων που θα υπόκεινται σε περιοριστικά μέτρα, ως έχουν στις παραγράφους 9 και 11 της ΑΣΑΗΕ 1807 (2008). (3) Στις 20 Δεκεμβρίου 2012, το Συμβούλιο εξέδωσε την απόφαση 2012/811/ΚΕΠΠΑ (3) για την τροποποίηση της απόφασης 2010/788/ΚΕΠΠΑ σύμφωνα με την ΑΣΑΗΕ 2078 (2012). (4) Ο κανονισμός (ΕΚ) αριθ. 1183/2005 θα πρέπει επίσης να τροποποιηθεί προκειμένου να καθοριστεί η διαδικασία τροποποίησης του καταλόγου του παραρτήματος I του εν λόγω κανονισμού. Η εν λόγω διαδικασία θα πρέπει να περιλαμβάνει πρόβλεψη ώστε να γνωστοποιούνται στα κατονομαζόμενα φυσικά και νομικά πρόσωπα, οντότητες ή φορείς οι λόγοι καταχώρισης, ώστε να τους παρέχεται η δυνατότητα να υποβάλλουν παρατηρήσεις. Όταν υποβάλλονται παρατηρήσεις ή προσκομίζονται νέα αποδεικτικά στοιχεία, το Συμβούλιο θα πρέπει να επανεξετάζει την απόφασή του βάσει των εν λόγω παρατηρήσεων και να ενημερώνει σχετικά το ενδιαφερόμενο πρόσωπο, οντότητα ή φορέα ανάλογα. (5) Το δικαίωμα τροποποίησης του καταλόγου του παραρτήματος I του κανονισμού (ΕΚ) αριθ. 1183/2005 θα πρέπει να ασκείται από το Συμβούλιο, δεδομένης της ιδιαίτερης απειλής που συνιστά η κατάσταση στη Λαϊκή Δημοκρατία του Κονγκό για τη διεθνή ειρήνη και ασφάλεια και προκειμένου να διασφαλίζεται η συνεκτικότητα με τη διαδικασία τροποποίησης του παραρτήματος της απόφασης 2010/788/ΚΕΠΠΑ. (6) Τα μέτρα αυτά εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, είναι αναγκαία η κανονιστική δράση στο επίπεδο της Ένωσης για την εφαρμογή τους, κυρίως προκειμένου να διασφαλιστεί η ομοιόμορφη εφαρμογή τους από τους οικονομικούς φορείς όλων των κρατών μελών. (7) Επομένως, ο κανονισμός (ΕΚ) αριθ. 1183/2005 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1183/2005 τροποποιείται ως εξής: 1) παρεμβάλλεται το ακόλουθο άρθρο: «Άρθρο 2α 1. Το παράρτημα I περιλαμβάνει τα φυσικά ή νομικά πρόσωπα, τις οντότητες ή τους φορείς που ορίζει η Επιτροπή Κυρώσεων ή το Συμβούλιο Ασφαλείας των Ηνωμένων Εθνών, ως εξής: α) πρόσωπα ή οντότητες που ενεργούν κατά παράβαση του εμπάργκο οπλισμού και των συναφών μέτρων, όπως ορίζονται στο άρθρο 1 της απόφασης 2010/788/ΚΕΠΠΑ και στο άρθρο 2 του κανονισμού (ΕΚ) αριθ. 889/2005 του Συμβουλίου, της 13ης Ιουνίου 2005, για την επιβολή ορισμένων περιοριστικών μέτρων όσον αφορά τη Λαϊκή Δημοκρατία του Κονγκό (4), β) πολιτικούς και στρατιωτικούς ηγέτες ξένων ενόπλων ομάδων που δρουν στη Λαϊκή Δημοκρατία του Κονγκό (ΛΔΚ) και εμποδίζουν τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις ομάδες αυτές, γ) πολιτικούς και στρατιωτικούς ηγέτες κονγκολέζικων παραστρατιωτικών ομάδων που λαμβάνουν υποστήριξη έξωθεν της ΛΔΚ και εμποδίζουν τη συμμετοχή των μαχητών τους στις διαδικασίες αφοπλισμού, αποστράτευσης και επανένταξης, δ) πολιτικούς και στρατιωτικούς ηγέτες που δρουν στη ΛΔΚ και στρατολογούν ή χρησιμοποιούν παιδιά σε ένοπλες συρράξεις, αντιθέτως προς το ισχύον διεθνές δίκαιο, ε) άτομα ή οντότητες που δρουν στη ΛΔΚ και διαπράττουν σοβαρές παραβιάσεις που συνεπάγονται τη στοχοποίηση παιδιών ή γυναικών σε καταστάσεις ένοπλης σύγκρουσης, συμπεριλαμβανομένων των φόνων και ακρωτηριασμών, της σεξουαλικής βίας, των απαγωγών και της αναγκαστικής εκτόπισης, στ) άτομα ή οντότητες που παρεμποδίζουν την πρόσβαση στην ανθρωπιστική βοήθεια ή τη διανομή της στο ανατολικό τμήμα της ΛΔΚ, ζ) άτομα ή οντότητες που παρανόμως στηρίζουν τις ένοπλες ομάδες στο ανατολικό τμήμα της ΛΔΚ μέσω του λαθρεμπορίου φυσικών πόρων, συμπεριλαμβανομένου του χρυσού, η) άτομα ή οντότητες που ενεργούν εξ ονόματος ή κατ’ εντολή ατόμου κατονομαζομένου ή οντότητας που ανήκει σε κατονομαζόμενο άτομο ή ελέγχεται από αυτό, θ) άτομα ή οντότητες που σχεδιάζουν, χρηματοδοτούν ή συμμετέχουν σε επιθέσεις κατά των ειρηνευτικών δυνάμεων της αποστολής σταθεροποίησης του ΟΗΕ στη ΛΔΚ (MONUSCO), 2. Το παράρτημα I περιλαμβάνει τους λόγους καταχώρισης φυσικών ή νομικών προσώπων, οντοτήτων ή φορέων, όπως δηλώνονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων. 3. Το παράρτημα I περιλαμβάνει επίσης, εφόσον είναι διαθέσιμες, τις πληροφορίες που είναι απαραίτητες για την ταυτοποίηση των ενδιαφερόμενων φυσικών ή νομικών προσώπων, οντοτήτων και φορέων, όπως παρέχονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων. Όσον αφορά τα φυσικά πρόσωπα, οι πληροφορίες αυτές μπορούν να περιλαμβάνουν τα ονόματα, συμπεριλαμβανομένων των παρωνυμίων, την ημερομηνία και τον τόπο γέννησης, την ιθαγένεια, τον αριθμό διαβατηρίου και δελτίου ταυτότητας, το φύλο, τη διεύθυνση, εφόσον είναι γνωστή, και τη θέση ή το επάγγελμα. Όσον αφορά τα νομικά πρόσωπα, τις οντότητες και τους φορείς, οι πληροφορίες αυτές μπορούν να περιλαμβάνουν την επωνυμία, τον τόπο και την ημερομηνία εγγραφής στα οικεία μητρώα, τον αριθμό μητρώου και την έδρα. Το παράρτημα I περιλαμβάνει επίσης την ημερομηνία καταχώρισης από το Συμβούλιο Ασφαλείας των Ηνωμένων Εθνών ή την επιτροπή κυρώσεων., 2) το άρθρο 9 αντικαθίσταται από το ακόλουθο κείμενο: «Άρθρο 9 1. Όταν το Συμβούλιο Ασφαλείας των Ηνωμένων Εθνών ή η επιτροπή κυρώσεων καταχωρίζει στον κατάλογο φυσικό ή νομικό πρόσωπο, οντότητα ή φορέα, το Συμβούλιο περιλαμβάνει το εν λόγω φυσικό ή νομικό πρόσωπο, οντότητα ή φορέα στο παράρτημα I. 2. Το Συμβούλιο γνωστοποιεί την απόφασή του στο φυσικό ή νομικό πρόσωπο, την οντότητα ή τον φορέα που αναφέρονται στην παράγραφο 1, μαζί με τους λόγους για την καταχώρισή τους στον κατάλογο, είτε άμεσα, εάν η διεύθυνση είναι γνωστή, είτε με δημοσίευση σχετικής ανακοίνωσης, παρέχοντας στο εν λόγω φυσικό ή νομικό πρόσωπο, οντότητα ή φορέα τη δυνατότητα να υποβάλει παρατηρήσεις. 3. Όταν υποβάλλονται παρατηρήσεις ή προσκομίζονται νέα αποδεικτικά στοιχεία, το Συμβούλιο επανεξετάζει την απόφασή του και ενημερώνει σχετικά το φυσικό ή νομικό πρόσωπο, την οντότητα ή τον φορέα αντίστοιχα. 4. Εάν το Συμβούλιο Ασφαλείας των Ηνωμένων Εθνών ή η επιτροπή κυρώσεων αποφασίσει να διαγράψει από τον κατάλογο φυσικό ή νομικό πρόσωπο, οντότητα ή φορέα ή να τροποποιήσει τα στοιχεία ταυτότητας φυσικού ή νομικού προσώπου, οντότητας ή φορέα καταχωρισμένου στον κατάλογο, το Συμβούλιο τροποποιεί ανάλογα το παράρτημα I. 5. Η Επιτροπή έχει την εξουσία να τροποποιεί το παράρτημα II βάσει των πληροφοριών που παρέχονται από τα κράτη μέλη.". Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 6 Ιουνίου 2013.

[Source: multi_eurlex | Tokens: 7027]